শেষবার যখন ঢাকা থেকে সিলেট আসছি, তখন হঠাৎ রাস্তায় গাড়ির জ্যাম। একটু এগিয়ে দেখলাম এই মাত্র বাস-ট্রাক মুখোমুখি সংঘর্ষ হয়েছে। রাস্তার পাশে সারি সারি মৃতদেহ শুইয়ে রাখা হয়েছে। পৃথিবীর অন্য যে-কোনো দেশে একজন মানুষ হয়তো সারা জীবনে এ রকম একটি ঘটনা একবার দেখে। আমি অনেকবার দেখেছি। যারা আহত তাদের বাঁচানোর জন্য হাসপাতালে নেওয়ার চেষ্টা করা হয়। যারা মারা গেছে তাদের নিয়ে কোনো ব্যস্ততা নেই। তারা রাস্তার পাশে শুয়ে থাকে। নারী, পুরুষ এবং শিশু। এক মুহূর্ত আগেও তারা জানত না তাদের মেরে ফেলা হবে। মুহূর্তের মাঝে সবকিছু ওলটপালট হয়ে যায়, পুরোপুরি জীবন স্বপ্ন এবং আশায় ভরপুর একজন মানুষের সবকিছু শেষ হয়ে যায়।